Lance Armstrong

Lance Armstrong (, pilnas vardas Lance Edward Gunderson, g. 1971 m. rugsėjo 18 d.) – buvęs profesionalus amerikiečių plento dviratininkas. Pasaulyje jis išgarsėjo sumušęs visų laikų rekordą – laimėjo „Tour de France“ lenktynes nuo 1999 m. iki 2005 m. septynis kartus iš eilės. 2012 m. rugpjūčio 24 d. JAV Antidopingo agentūra (USADA) anuliavo Armstrongo sportinius rezultatus nuo 1998 m. rugpjūčio 1 d., įskaitant visus septynis „Tour de France“ nugalėtojo titulus, ir diskvalifikavo sportininką visam gyvenimui. Lensas Armstrongas nusprendė neginčyti jam pareikštų kaltinimų dėl dopingo vartojimo.

1993 m. Lensas Armstrongas tapo vienu jauniausių pasaulio čempionų bendro starto lenktynėse. Po to sunkiai sirgo. Prieš tapdamas „Tour de France“ čempionu Lensas Armstrongas išgyveno sėklidžių vėžį ir smegenų ląstelių auglį. Daugelis nesitikėjo, kad jis išgyvens. Įveikęs ligą, 1996 m. Armstrongas įsteigė kovos su vėžiu paramos fondą „Livestrong“.

1999 metais jis buvo pripažintas geriausiu pasaulio atletu. 2000 metais jis gavo Prince of Asturias apdovanojimą sporte. 2002 metais „Sports Illustrated“ išrinko jį metų sportininku. Jis taip pat buvo išrinktas žurnalistų sąjungos geriausiu sportininku – vyru 2002, 2003, 2004 ir 2005 metais. 2005 metais Armstrongas paskelbė, kad nebelenktyniaus „Tour de France“, bet 2008 m. rugsėjo 9 d. paskelbė, kad sugrįš 2009 metų sezoną. 2009 m. „Tour de France“ lenktynėse užėmė 3-ią vietą, 2010 m. lenktynėse pasirodė nesėkmingai. 2011 m. vasario 16 d. paskelbė, kad baigia profesionalaus dviratininko karjerą.

Įtarimai dopingo vartojimu 

Lensas Armstrongas, nuo pat pirmų laimėtų „Tour de France“ lenktynių 1998 m., buvo įtariamas dopingo vartojimu. 1990-ųjų 2-oje pusėje lenktynes krėtė nesibaigiantys dopingo skandalai. Padėtis ne ką pasikeitė 2000-aisiais. Vienas po kito, Lenso Armstrongo konkurentai buvo pagaunami su dopingu ir diskvalifikuojami, įskaitant „Tour de France“ čempionus Jan Ullrich ir Marco Pantani. Pagavus ir diskvalifikavus dėl dopingo vartojimo buvusius Armstrongo komandos narius Floyd Landis (2006 m. „Tour de France“ nugalėtojas, diskvalifikuotas) ir Tyler Hamilton (2004 m. olimpinis čempionas, titulas anuliuotas), šie prabilo apie tai, kad Lensas Armstrongas vartojo dopingą.

2012 m. birželio 12 d. JAV Antidopingo agentūra (USADA) suspendavo Lenso Armstrongo dalyvavimą profesionaliose varžybose ir pateikė jam formalius kaltinimus dėl dopingo vartojimo. Armstrongas buvo kaltinamas EPO, kraujo perpilymo, testosterono, kortikosteroidų ir dopingą maskuojančių agentų vartojimu, bei jų platinimu. Kaltinimai lietė dar 5 buvusius Armstrongo komandos trenerius ir gydytojus. USADA teigė, kad tokia veikla ši grupė žmonių užsiėmė nuo pat 1998 m. 2012 m. rugpjūčio 23 d. Lensas Armstrongas išplatino pareiškimą, kad neginčys jam mestų kaltinimų. Savo pareiškime jis kaltino USADA šališkumu ir pakartojo savo teiginį, kad gyvenimo metu buvo testuotas daugiau nei 500 kartų ir nė karto jo mėginio rezultatas nebuvo teigiamas. 2012 m. rugpjūčio 24 d. JAV Antidopingo agentūra (USADA) paskelbė apie sportininko diskvalifikaciją iki gyvenimo galo ir visų jo sportinių rezultatų anuliavimą nuo 1998 metų, įskaitant visus septynis „Tour de France“ nugalėtojo titulus. 

Spalio 10 d. USADA paviešino surinktą dopingo bylos faktinę medžiagą. Tarptautinė dviračių sporto federacija (UCI) 2012 m. spalio 22 d. patvirtino USADA sprendimą dėl Armstrongo rezultatų anuliavimo. 2012 m. spalio 26 d. UCI panaikino Armstrongo pasiektus rezultatus „Tour de France“ lentynėse nuo 1998 m. ir pareikalavo grąžinti varžybų piniginius prizus. UCI nuprendė šių septynių titulų niekam nepriskirti. „Tour de France“ rengėjai paskelbė, kad neprašys Armstrongo grąžinti iškovotus geltonus lenktynių lyderio marškinėlius. Armstrongas pasitraukė iš „Livestrong“ prezidento pareigų, o vėliau − ir iš valdybos. Tarptautinis olimpinis komitetas 2013 m. sausio 17 d. atėmė Armstrongo 2000 m. olimpinėse žaidynėse Sidnėjuje atskiro starto rungtyje iškovotą bronzos medalį.

2013 m. sausio 17 d. parodytame interviu su Oprah Winfrey, Lensas Armstrongas prisipažino vartojęs dopingo preparatus per visas laimėtas „Tour de France“ lenktynes, tačiau neigė tai daręs po 2009 m. sugrįžimo į profesionalųjį sportą. USADA paragino Armstrongą pilnai bendradarbiauti atskleidžiant vieną didžiausių dopingo bylų sporto istorijoje.

Šaltiniai 

JAV dviratininkai
JAV olimpiečiai
Tour de France laimėtojai